**Ministru kabineta noteikumu projekta “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” (turpmāk – noteikumu projekts) izstrādāts, pamatojoties uz 2019. gada 12. decembrī Saeimā pieņemtajiem grozījumiem likumā “Par maternitātes un slimības apdrošināšanu” (turpmāk – likums), kas stājās spēkā 2020.gada 1.janvārī un paredz papildu atbalstu smagi slimu bērnu kopšanas gadījumā, kā arī, ja piešķirts bērna ar invaliditāti kopšanas pabalsts, piešķirot slimības pabalstu līdz bērna 18 gadu vecuma sasniegšanai, nevis līdz 14 gadu vecuma sasniegšanai (kā līdz grozījumu likumā spēkā stāšanās dienai - 2020.gada 1.janvārim), un par ilgāku nepārtrauktu darbnespējas periodu.  Noteikumu projekts stāsies spēkā vispārējā kārtībā pēc noteikumu publikācijas “Latvijas Vēstnesī”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2019. gada 12. decembrī Saeima pieņēma grozījumus likumā, kas paredz vienam no bērna vecākiem, vienam no adoptētājiem, kura aprūpē un uzraudzībā pirms adopcijas apstiprināšanas tiesā ar bāriņtiesas lēmumu nodots adoptējamais bērns, audžuģimenes loceklim, kurš noslēdzis līgumu ar pašvaldību, aizbildnim vai citai personai, kura saskaņā ar bāriņtiesas lēmumu bērnu faktiski kopj un audzina, kuru bērniem ir smagas saslimšanas vai piešķirts bērna ar invaliditāti kopšanas pabalsts, slimības pabalstu sakarā ar slima bērna kopšanu izmaksāt līdz bērna 18 gadu vecuma sasniegšanai.  Ņemot vērā veiktos grozījumus likumā attiecībā uz regulējumu par slimības pabalsta izmaksas ilguma pagarināšanu slima bērna kopšanai atsevišķos smagas saslimšanas gadījumos vai gadījumos, ja piešķirts bērna ar invaliditāti kopšanas pabalsts bērniem vecumā līdz 18 gadiem, nepieciešams veikt grozījumus Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” (turpmāk – MK noteikumi Nr. 152). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums nosaka, ka slimības pabalsta piešķiršanas pamats ir Ministru kabineta noteiktajā kārtībā izsniegta darbnespējas lapa, savukārt MK noteikumi Nr. 152 nosaka kārtību, kādā tiek apliecināta personas pārejoša darbnespēja, un attiecīgo dokumentu izsniegšanas un anulēšanas kārtību, attiecīgi - darbnespējas lapas izsniegšanas nosacījumus. Ņemot vērā likumā veiktos grozījumus, nepieciešams precizēt arī MK noteikumos Nr. 152 ietvertās normas.  Likums paredz slimības pabalsta izmaksas ilguma pagarināšanu līdz bērna 18 gadu vecuma sasniegšanai smagi slima bērna kopšanas gadījumā vai gadījumā, ja kopts slims bērns, par kuru piešķirts bērna ar invaliditāti kopšanas pabalsts. Smagas saslimšanas gadījumā slimības pabalstu piešķir un izmaksā atbilstoši valsts sabiedrības ar ierobežotu atbildību "Bērnu klīniskā universitātes slimnīca" (turpmāk – BKUS) ārstu konsīlija lēmumam uz lēmumā noteikto laiku, kas vienā reizē nevar būt ilgāks par trim mēnešiem, bet kopā ne ilgāks par 26 nedēļām, skaitot no darbnespējas pirmās dienas, ja darbnespēja ir nepārtraukta, vai ne ilgāk par trīs gadiem piecu gadu periodā, ja darbnespēja atkārtojas ar pārtraukumiem.  Tas varētu būt, piemēram, gadījumos, kad, pamatojoties uz Starptautisko statistisko slimību un veselības problēmu klasifikāciju SSK-10, noteiktas diagnozes: iedzimta kroplība, deformācija vai hromosomu anomālija (diagnozes Q00 – Q99), ievainojumi, saindēšanās un citas ārējas iedarbes sekas (diagnozes S00 - T98), audzēji (diagnozes C00-D48), veikta orgānu un audu transplantācija (diagnozes Z94.8), operācijas (diagnozes M21.7; M32; M46; M86; M91).  Pamatojoties uz likumā noteikto, noteikumu projekts paredz attiecīgi precizēt arī MK noteikumos Nr. 152 gadījumus, kad personai var tikt izsniegta darbnespējas lapa, papildinot tos ar gadījumiem, kad darbnespējas lapu slima bērna kopšanai var izsniegt arī, ja bērns nav sasniedzis 18 gadu vecumu, taču viņam ir smaga slimība, kuras dēļ nepieciešama ilgstoša ārstēšanās un BKUS ārstu konsīlijs noteicis, ka nepieciešama vecāka nepārtraukta klātbūtne.  Vienlaikus likums paredz slimības pabalstu piešķirt un izmaksāt līdz bērna 18 gadu vecuma sasniegšanai, ja saslimis bērns, par kuru piešķirts bērna ar invaliditāti kopšanas pabalsts. Šajā gadījumā slimības pabalstu piešķir un izmaksā ne ilgāk par 26 nedēļām, skaitot no darbnespējas pirmās dienas, ja darbnespēja ir nepārtraukta, vai ne ilgāk par trīs gadiem piecu gadu periodā, ja darbnespēja atkārtojas ar pārtraukumiem. Tādējādi arī noteikumu projekts paredz papildināt darbnespējas lapu izsniegšanas gadījumus ar darbnespējas lapu izsniegšanu slima bērna kopšanai, ja bērns nav sasniedzis 18 gadu vecumu un par viņu piešķirts bērna ar invaliditāti kopšanas pabalsts.  Tāpat likumā paredzēts, ka no 2021. gada 1. janvāra slimības pabalsta izmaksas ilgums līdz 30 dienām tiks pagarināts arī gadījumos, kad darbnespēja sakarā ar slima bērna kopšanu būs iestājusies traumas dēļ, kas saistīta ar kaulu lūzumu.  Ņemot vērā likumā veiktos grozījumus, lai nodrošinātu darbnespējas lapas izsniegšanu likumā paredzētajos gadījumos, nepieciešams veikt grozījumus MK noteikumos Nr. 152, nosakot papildus gadījumus darbnespējas lapu izsniegšanai slima bērna kopšanas gadījumā, turklāt arī paredzot, ka darbnespējas lapu var izsniegt personai, kura likumā noteiktajos gadījumos kopj slimu bērnu arī pēc 14 gadu vecuma sasniegšanas (*noteikumu projekta 1. punkts*).  Noteikumu projekts paredz arī citas izmaiņas, kuru nepieciešamība konstatēta, risinot darbnespējas lapu izsniegšanas un kontroles jautājumus.  Piemēram, pašreizējā MK noteikumu Nr. 152 7. punkta redakcija nosaka, ka darbnespējas lapu līdz 14 gadu veca slima bērna kopšanai izsniedz personai, kura audzina bērnu (vienam no vecākiem, vecvecākiem, audžuvecākiem, aizbildnim vai citai personai, kura saskaņā ar bāriņtiesas lēmumu kopj un audzina bērnu), ja minētā persona sakarā ar slima bērna kopšanu nevar ierasties darbā un tādējādi zaudē darbā gūstamos ienākumus. Taču minētā redakcija rada neskaidrības par personu loku, kam var tikt izrakstīta darbnespējas lapa slima bērna kopšanas gadījumā, tā kā nav noteikts skaidrs statuss subjektam „persona, kura audzina bērnu”. Piemēram, Civillikuma Ģimenes tiesību daļā nav skaidrojuma jēdzieniem „audzina bērnu”, savukārt personu uzskaitījums attiecīgo noteikumu 7. punkta iekavās (vienam no vecākiem, vecvecākiem, audžuvecākiem, aizbildnim vai citai personai, kura saskaņā ar bāriņtiesas lēmumu kopj un audzina bērnu) nedod skaidru priekšstatu par to, kādos gadījumos un kādā veidā darbnespējas lapa izsniedzama, piemēram, vecvecākiem vai citām personām.  Ņemot vērā minēto, noteikumu projekts paredz precizēt attiecīgo regulējumu un skaidri noteikt gadījumus un personas, kad un kurām var tikt izrakstīta darbnespējas lapa slima bērna kopšanas gadījumā. Attiecīgi noteikumu projekts nosaka, ka darbnespējas lapu sakarā ar slima bērna kopšanu, ja persona nevar ierasties darbā un gūt ienākumus, izraksta vienam no bērna vecākiem vai aizbildnim vai citai personai, kura saskaņā ar bāriņtiesas lēmumu aprūpē bērnu, kā arī vienam no bērna vai iepriekš minēto personu tuvākajiem radiniekiem (vecvecākam, pilngadīgam brālim vai māsai), vai vecāka laulātajam, – ja slimu bērnu nevar kopt viens no bērna vecākiem vai aizbildnis vai cita persona, kura saskaņā ar bāriņtiesas lēmumu aprūpē bērnu, un šī persona uzticējusi bērna kopšanu vienam no bērna vai iepriekš minēto personu tuvākajiem radiniekiem (vecvecākam, pilngadīgam brālim vai māsai), vai vecāka laulātajam. Vienlaikus, ņemot vērā valstiski izveidojušos atšķirīgo praksi un interpretāciju ārstniecības iestādēs darbnespējas lapu izsniegšanas gadījumos bērna vecvecākiem un pilnvaru pieprasīšanā šādā gadījumā, noteikumu projekts paredz precizēt minēto situāciju un, lai novērstu tiesību ierobežojumu, neradot papildus administratīvo un finansiālo slogu slimā bērna ģimenei, netiek noteikta nepieciešamība pēc notariāli apstiprinātas pilnvaras, vienlaikus nosakot, ka attiecīgo informāciju par darbnespējas lapas izrakstīšanu nevis bērna vecākiem vai aizbildnim vai citai personai, kura saskaņā ar bāriņtiesas lēmumu aprūpē bērnu, bet gan citai pieļaujamajai personai, ārstam vienkārši jānorāda bērna medicīniskajā dokumentācijā (*noteikumu projekta 2., 3. un 7. punkts*).  Tāpat šobrīd MK noteikumu Nr. 152 9. punkts paredz nosacījumus ārvalstī izsniegto darbnespēju apliecinošo dokumentu pielīdzināšanai. Taču esošā attiecīgo noteikumu redakcija rada pārpratumus un lieku administratīvo slogu ģimenes ārstiem, jo, tā kā noteikumos netiek skaidri noteikts nedz subjektu loks, kam persona iesniedz ārvalstī izsniegto darbnespēju apliecinošo dokumentu lēmuma pieņemšanai par minētā dokumenta pielīdzināšanu Latvijā izsniegtai darbnespējas lapai, nedz tas, ka institūcijām ir jāpieņem un pašām jāpielīdzina ārvalstīs izsniegtā darbnespējas lapa, institūcijas nereti pieprasa pacientam doties pie ģimenes ārsta ārvalstīs izrakstītas darbnespējas lapas atkārtotai izrakstīšanai, ievērojot Latvijā noteikto regulējumu. Tādējādi ģimenes ārstam tiek prasīts izrakstīt darbnespējas lapu par pacienta slimības un ārstniecības procesu un posmu, kurā attiecīgais ģimenes ārsts nav bijis iesaistīts, tādējādi radot slogu un papildus atbildību gan ģimenes ārstam, gan arī pacientam. Ņemot vērā minēto, noteikumu projekts paredz precizēt MK noteikumu Nr. 152 9. punkta sākumdaļu, nosakot, ka ārvalstī izsniegtu darbnespēju apliecinošu dokumentu atzīst, neizsniedzot jaunu darbnespējas lapu par attiecīgo periodu, ja ir ievēroti MK noteikumu Nr. 152 9. punkta apakšpunktos minētie nosacījumi. Tādējādi paredzēts mazināt lieku administratīvo slogu gan pacientiem, gan ģimenes ārstiem. Savukārt institūcijām (darba devējiem, Valsts Sociālās apdrošināšanas aģentūrai (turpmāk – VSAA), tiesai, u.c.) būs skaidrāka izpratne par to, ka ārvalstīs izsniegtas darbnespējas lapas pielīdzināšana jāveic attiecīgajām institūcijām, un jauna darbnespējas lapa pacientam izsniegta netiks (*noteikumu projekta 4. punkts*).  Ņemot vērā, ka likuma 13. panta (2)¹ daļa paredz, ka slimības pabalstu piešķir, ja bērnam, kurš nav sasniedzis 18 gadu vecumu, ir smaga slimība, kuras dēļ nepieciešama ilgstoša ārstēšanās stacionārā, bet nav prognozējami nepārejoši smagi vai ļoti smagi veselības traucējumi un pēc ārstēšanās ir iespējama dzīves kvalitātes atjaunošanās, un BKUS ārstu konsilijs noteicis, ka nepieciešama vecāka nepārtraukta klātbūtne, slimības pabalstu piešķir un izmaksā par ārstu konsilija noteikto laiku.  Paredzēts, ka šādā gadījumā darbnespējas lapu izrakstīs tikai BKUS par ārstu konsīlija noteikto laiku, neizdalot stacionāro vai ambulatoro ārstēšanās periodu. Ņemot vērā to, ka smagi slimu bērnu ārstēšana notiek BKUS speciālistu uzraudzībā, un BKUS speciālistiem ir pieejama plaša informācija par bērna veselības stāvokli un izveseļošanās laika prognozēm, BKUS speciālisti var sniegt slēdzienu par ilgstošas darbnespējas lapas nepieciešamību, pat ja ārstēšana veicama ne tikai stacionārā, bet arī ambulatori, tā kā tāpat tiek veikta bērna ārstēšanas uzraudzība no BKUS speciālistu puses, vienlaikus ieplānojot regulāras vizītes pie BKUS speciālistiem atbilstoši kompetencei (*noteikumu projekta 5. punkts*).  Vienlaikus, atbilstoši Veselības ministrijas atzinumam un priekšlikumiem, noteikumu projekts papildināts ar papildus normām:  1) attiecībā uz darbnespējas lapas anulēšanas nosacījumiem. Šobrīd MK noteikumu Nr. 152 12. punkts paredz divus gadījumus, kad anulējama darbnespējas lapa: ja darbnespējas lapa ir izrakstīta kļūdaini, to anulē tās ārstniecības iestādes vadītājs vai ārsts, vai ārsta palīgs, kurā izsniegta darbnespējas lapa. Tāpat darbnespējas lapu anulē, ja saņemts Veselības inspekcijas atzinums par darbnespējas lapas nepamatotu izsniegšanu, un to šādā gadījumā īsteno (lapu anulē) tās ārstniecības iestādes vadītājs, kurā izsniegta darbnespējas lapa. Abos gadījumos darbnespējas lapu anulē ārstniecības iestādē, kurā izrakstīta. Taču atsevišķos gadījumos objektīvu apstākļu dēļ minēto nav iespējams īstenot, kā arī nav iespējams ārstniecības iestādei, kurā tā izsniegta, nosūtīt Veselības inspekcijas (turpmāk – VI) atzinumu par nepamatoti izsniegtas darbnespējas lapas anulēšanu. Šādas situācijas veidojas, ja attiecīgās ārstniecības iestādes darbība ir izbeigta, un tā ir izslēgta no ārstniecības iestāžu reģistra. Līdz ar to noteikumu projekts paredz tiesības VI anulēt darbnespējas lapu arī gadījumos, kad tā sniegusi atzinumu par darbnespējas lapas nepamatotu izsniegšanu, taču ir apturēta tās ārstniecības iestādes, kurā izsniegta nepamatotā darbnespējas lapa, darbība vai tā izslēgta no ārstniecības iestāžu reģistra, dēļ kā nevar citādi anulēt nepamatoti izsniegto darbnespējas lapu (*noteikumu projekta 6. punkts*).  Minētās normas tehniskajai ieviešanai (e-veselības sistēmā) nepieciešams laiks un resursi, tādēļ vienlaikus noteikumu projekts paredz pārejas periodu VI tiesību īstenošanas tehniskai ieviešanai e-veselības sistēmā darbnespējas lapu anulēšanai iepriekš minētajos gadījumos, nosakot, ka minētā norma stāsies spēkā 2021. gada 1. janvārī (*noteikumu projekta 11. punkts (papildināt noteikumus ar 26.11 punktu)*);  2) MK noteikumos Nr. 152 noteiktās normas (21.1 punkts) nosaka, ka gadījumā, ja pacientam darbnespēja ilgst 30 dienas un persona šajā laikposmā netika nosūtīta pie cita ārsta, ārsts, ņemot vērā personai diagnosticēto slimību, nosūta personu pie cita ārsta, izņemot atsevišķas MK noteikumu Nr. 152 21.2 punktā noteiktās izņēmuma situācijas. Savukārt ārsts, pie kura persona tika nosūtīta, 30 dienu laikā izvērtē, vai darbnespēja ir jāturpina vai jāpārtrauc. Šī ārsta lēmumu norāda darbnespējas lapā. Ņemot vērā VI kontrolēs konstatētos nepilnīgos speciālistu ierakstus par pacienta veselības stāvokli un nepieciešamo darbnespējas lapas turpinājuma pamatojumu, kas attiecīgi traucē VI izvērtēt attiecīgo darbnespējas lapu turpinājuma pamatotību, noteikumu projekts paredz papildus noteikt, ka otrs speciālists, kurš pacientu un darbnespēju izvērtē, ne tikai pieņem lēmumu par darbnespējas pārtraukšanu vai turpināšu, bet pamato to arī medicīniskajā dokumentācijā, ne tikai norādot to darbnespējas lapā, tādējādi vienlaikus stiprinot aprūpes procesa izsekojamību un darbnespējas lapu izsniegšanas pamatotības izvērtējumu (*noteikumu projekta 8. punkts*);  3) šobrīd MK noteikumi Nr. 152 paredz izņēmuma gadījumus, kad ārsts var nenosūtīt personu pie cita ārsta darbnespējas lapas turpināšanai ilgāk par 30 dienām. Piemēram, ja personai darbnespēja ir iestājusies grūtniecības periodā, persona attiecīgo 30 dienu laikā ir ārstējusies stacionārā vai dienas stacionārā, personai darbnespēja ir iestājusies traumas dēļ, kura saistīta ar kaulu lūzumu, kā arī, ja personas darbnespējas cēlonis ir cukura diabēts, astma, ļaundabīgs audzējs. Balstoties uz psihiatrijas speciālistu un ģimenes ārstu ieteikumiem, noteikumu projekts paredz papildināt minētos izņēmuma gadījumus arī ar situāciju, ja personai iepriekš diagnosticēta psihiska saslimšana. Tādējādi gadījumā, ja pacientam būs iepriekš diagnosticēta psihiska saslimšana un saistībā ar kuras saasinājumu personas darbnespēja turpināsies ilgāk par 30 dienām, personu šajā laikposmā varēs nenosūtīt pie cita ārsta tikai darbnespējas lapas pagarināšanai, ja medicīnisku indikāciju dēļ nav nepieciešama papildus speciālista konsultācija.  Minētā norma mazinās administratīvo slogu un veicinās speciālista pieejamību pacientiem, kam konsultācija nepieciešama medicīnisku indikāciju dēļ. Šie gadījumi būs attiecināmi uz pacientam, kam jau bijusi diagnosticēta psihiska saslimšana un konkrētajā gadījumā noris akūta tās izpausme (piemēram, šizofrēnijas lēkme). Darbnespējas lapu šajā gadījumā varēs izrakstīt gan psihiatrs, gan arī ģimenes ārsts (vai cits aprūpē iesaistīts ārsts), ja viņam ir informācija par iepriekš diagnosticētu psihisku saslimšanu un rekomendācijas rīcībai šādās situācijās, un medicīnisku indikāciju dēļ nav nepieciešama papildus speciālista konsultācija (*noteikumu projekta 9. punkts*);  4) precizēt MK noteikumu Nr. 152 24. punkta redakciju atbilstoši Ministru kabineta 2019. gada 9. jūlija noteikumu Nr. 309 „Veselības inspekcijas nolikums” 4.1. apakšpunktam, tā kā VI veic ne tikai ekspertīzes, bet arī pārbaudes par darbspējas ekspertīzes kvalitāti (*noteikumu projekta 10. punkts*).  Ņemot vērā, ka likuma normas par slimības pabalsta izmaksas ilgumu līdz 30 dienām gadījumos, kad darbnespēja ir bērna kaulu lūzuma dēļ, spēkā stāšanās laiks noteikts ar 2021. gada 1. janvāri, attiecīgi noteikumu projekts papildināts ar pārejas punktu, ka attiecīgais saslimšanas cēlonis darbnespējas lapā norādāms, ja bērna kopšana uzsākta pēc minētā datuma (*noteikumu projekta 11. punkts (papildināt noteikumus ar 26.10 punktu*)).  Attiecīgi noteikumu projekts paredz papildināt arī noteikumu pielikumu - darbnespējas lapas B veidlapu ar darbnespējas cēloņiem, atbilstoši likumā noteiktajam (*noteikumu projekta 12. punkts*).  Noteikumu projekts neparedz izmaiņas e-pakalpojumā. Netiek noteikta jauna slimības pabalsta pieprasīšanas kārtība, bet atsevišķos gadījumos, ko paredz noteikumu projekts, tiek pagarināts slimības pabalsta izmaksas ilgums. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA, Veselības ministrija, VI, Nacionālais veselības dienests (turpmāk – NVD). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras kopj un audzina bērnus ar smagu saslimšanu vai kuriem piešķirts bērna ar invaliditāti kopšanas pabalsts.  Pēc BKUS  informācijas bērni (vecumā no 0 līdz 17 gadiem), kuriem atveseļošanās ilgāka par 21 dienu un kuriem diagnoze: iedzimta kroplība, deformācija vai hromosomu anomālija (diagnozes Q00 - Q99) - 23 personas, ir ievainojumi, saindēšanās un citas ārējas iedarbes sekas (diagnozes S00 - T98) - 24 personas, audzēji (diagnozes C00-D48) - 60 personas, veikta orgānu un audu transplantācija (diagnozes Z94.8) - 6 personas, operācijas (diagnozes M21.7 – 9 personas; M32 - 7 personas; M46 - 0 personas; M86 - 47 personas; M91 - 6 personas) - 69 personas gadā. Kopā 182 personas.  Vecāki, kuriem piešķirts bērna ar invaliditāti kopšanas pabalsts - 2075 personas. 2018. gadā VSAA uzskaitē esošo  bērnu skaits, par kuriem piešķirts bērna ar invaliditāti kopšanas pabalsts, - 2144 bērni, no kuriem vecumā no 14 līdz 17 gadiem - 541 bērns.  Noteikumu projekts pozitīvi ietekmēs arī pacientus ar hroniskām psihiskām saslimšanām, kuriem būs nepieciešams turpināt darbnespējas lapu ilgāk par 30 dienām, kā arī personas, kurām darbnespējas lapa izsniegta ārvalstīs, mazinot šo personu administratīvo slogu.  Ģimenes ārsti, NVD un VI. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina VSAA pienākumus un veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ietekme uz valsts budžetu norādīta 2019. gada 12. decembrī Saeimā pieņemtā likuma anotācijas III sadaļā. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai veiktu izmaiņas vienotajā veselības nozares elektroniskajā informācijas sistēmā, Veselības ministrijai jāizstrādā  grozījumi Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu”. |
| 2. | Atbildīgā institūcija | Veselības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi 2019. gada 20. decembrī ievietota Labklājības ministrijas tīmekļa vietnē http://www.lm.gov.lv un Ministru kabineta mājaslapā http://www.mk.gov.lv, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Sabiedrības locekļi tika aicināti savu viedokli izteikt līdz 03.01.2020. |
| 3. | Sabiedrības līdzdalības rezultāti | Priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Nav. |

Labklājības ministre R.Petraviča

Salmane 67021556

[Irena.Salmane@lm.gov.lv](mailto:Irena.Salmane@lm.gov.lv)